Επιβεβαιώθηκε και δεύτερο κρούσμα κορωνοϊού στην Ελλάδα. Πρόκειται για το 9χρονο παιδί της 38χρονης, το οποίο νοσηλεύεται στο νοσοκομείο ΑΧΕΠΑ της Θεσσαλονίκης, όπως και η μητέρα του.

Το παιδί της 38χρονης, η οποία χθες διαγνώστηκε θετική στον κορωνοϊό, πήγε κανονικά τη Δευτέρα και την Τρίτη στο σχολείο του, αλλά δεν πήγε την Τετάρτη, γεγονός που ανησυχεί τις Αρχές για την έκταση που μπορεί να λάβει το θέμα. Το παιδί νοσηλεύεται στο νοσοκομείο ΑΧΕΠΑ, όπου είναι και η μητέρα του, σε απομόνωση. Το παιδί, σύμφωνα με πληροφορίες, είναι σε καλή κατάσταση, όπως και η μητέρα του, με ήπια συμπτώματα.

Κλειστό το σχολείου του παιδιού που επιβεβαιώθηκε με κορωνοϊό

Το συγκεκριμένο σχολείο, το 105ο Δημοτικό Σχολείο Θεσσαλονίκης, είναι σήμερα κλειστό με κοινή απόφαση των υπουργείων Υγείας και Παιδείας για προληπτικούς λόγους, όπως αναφέρθηκε στη σχετική ανακοίνωση.

Ο διευθυντής του σχολείου, μιλώντας στο iefimerida.gr, ανέφερε πως το ενδεχόμενο απολύμανσης άπτεται στην αντιδημαρχία του δήμου Θεσσαλονίκης, εάν και, όπως υποστήριξε, αρκετές φορές γίνονται απολυμάνσεις στους σχολικούς χώρους.

Χθες πραγματοποιήθηκε απολύμανση στο δημαρχείο Θεσσαλονίκης, καθώς το είχε επισκεφθεί η 38χρονη, η οποία είναι το πρώτο κρούσμα του κορωνοϊού στην Ελλάδα. Ανδρες με ειδικό εξοπλισμό βρέθηκαν στον χώρο και ψέκασαν με απολυμαντικό υλικό τις εγκαταστάσεις.

Χθες το μεσημέρι ανακοινώθηκε πως η 38χρονη μητέρα διαγνώστηκε θετική στον κορωνοϊό μετά την επιστροφή της αεροπορικώς από το Μιλάνο της Ιταλίας, το βράδυ της Κυριακής.

Σύμφωνα με πληροφορίες, η 38χρονη είναι επιχειρηματίας και συγκεκριμένα σχεδιάστρια μόδας, η οποία μάλιστα ασχολείται και με τα κοινά και είχε βάλει υποψηφιότητα στις δημοτικές εκλογές με μεγάλο συνδυασμό στην πόλη της Θεσσαλονίκης, χωρίς να εκλεγεί.



Εξετάσεις στους συγγενείς της 38χρονης

Την Τετάρτη έγινε γνωστό πως θα υποβάλλονταν σε εξετάσεις όσοι ήρθαν σε επαφή με την 38χρονη -φίλοι, μέλη οικογένειας και συνταξιδιώτες. Από την πλευρά του ο υπεύθυνος ενημέρωσης του υπουργείου Υγείας, λοιμωξιολόγος Σωτήρης Τσιόδρας, είχε πει «ψυχραιμία να έχουμε».

Κορωνοϊός: Ψυχραιμία συνιστά στο υπουργός Υγείας



Ο υπουργός Υγείας, Βασίλης Κικίλιας, μετά την ανακοίνωση του πρώτου κρούσματος κορωνοϊού, σε σύσκεψη που πραγματοποιήθηκε, συνέστησε ψυχραιμία. Κάλεσε τους πολίτες να μην πανικοβάλλονται και ζήτησε σε περίπτωση εμφάνισης συμπτωμάτων να συμβουλευτούν τον προσωπικό τους γιατρό και τα νοσοκομεία αναφοράς.



«Εμείς αυτό που θα κάνουμε με ειλικρίνεια και διαφάνεια και κοιτώντας στα μάτια τους πολίτες είναι να ενημερώνουμε μόνιμα, σωστά, ψύχραιμα για την κατάσταση αυτή της δημόσιας υγείας. Σε καμία των περιπτώσεων δεν υπάρχει λόγος πανικού, το αντίθετο, η σωστή ενημέρωση, η οργάνωση και η συνεργασία θα μπορέσουν να μας κάνουν όλους μαζί να έχουμε καλά αποτελέσματα. Θα ήθελα να παρακαλέσω να ακούμε τους ειδικούς, τους λοιμωξιολόγους, τους επιδημιολόγους, τους γιατρούς μας, τους καθηγητές πανεπιστημίου, αυτούς που γνωρίζουν καλύτερα από όλους περί τίνος πρόκειται», τόνισε ο υπουργός.